b'\n_START_ARTICLE_\nPresiune\n_START_PARAGRAPH_\nPresiunea \xc3\xaen fizic\xc4\x83 \xc8\x99i tehnic\xc4\x83 este o m\xc4\x83rime fizic\xc4\x83 derivat\xc4\x83 scalar\xc4\x83, definit\xc4\x83 prin raportul dintre for\xc8\x9b\xc4\x83 \xc8\x99i unitatea de suprafa\xc8\x9b\xc4\x83, for\xc8\x9ba fiind aplicat\xc4\x83 \xc3\xaen direc\xc8\x9bie perpendicular\xc4\x83 pe suprafa\xc8\x9ba considerat\xc4\x83. De regul\xc4\x83, este reprezentat prin una din simbolurile P, p, (mai rar, prin H sau h). Presiunea relativ\xc4\x83 este diferen\xc8\x9ba de presiune fa\xc8\x9b\xc4\x83 de presiunea atmosferic\xc4\x83.\n_START_SECTION_\nNatura scalar\xc4\x83 a presiunii\n_START_PARAGRAPH_\n\xc3\x8en fluide \xc3\xaen repaus moleculele sunt \xc3\xaen continu\xc4\x83 mi\xc8\x99care brownian\xc4\x83. Deoarece num\xc4\x83rul de molecule este foarte mare \xc8\x99i mi\xc8\x99carea lor individual\xc4\x83 este aleatoare nu se observ\xc4\x83 nicio mi\xc8\x99care la nivel macroscopic. Dac\xc4\x83 fluidul este \xc3\xaenchis \xc3\xaentr-un vas, se va constata existen\xc8\x9ba unei presiuni pe pere\xc8\x9bii vasului datorit\xc4\x83 impactului moleculelor fluidului cu pere\xc8\x9bii. Indiferent unde ar fi plasa\xc8\x9bi ace\xc8\x99ti pere\xc8\x9bi, chiar \xc3\xaen vas, presiunea va fi aceea\xc8\x99i peste tot. Vasul s-ar putea reduce la dimensiunile unui punct, \xc3\xaen care presiunea va avea o unic\xc4\x83 valoare. Rezult\xc4\x83 c\xc4\x83 presiunea este o m\xc4\x83rime scalar\xc4\x83, nu una vectorial\xc4\x83, ea are o valoare, dar nu o direc\xc8\x9bie asociat\xc4\x83 \xc3\xaen care se exercit\xc4\x83. \xc3\x8en interiorul unui fluid presiunea se exercit\xc4\x83 \xc3\xaen toate direc\xc8\x9biile, iar la suprafe\xc8\x9bele care \xc3\xaenconjoar\xc4\x83 domeniul, perpendicular pe aceste suprafe\xc8\x9be.\n_START_SECTION_\nPresiune normal\xc4\x83\n_START_PARAGRAPH_\nP\xc3\xa2n\xc4\x83 \xc3\xaen anul 1982, prin presiune normal\xc4\x83 s-a \xc3\xaen\xc8\x9beles presiunea de o atmosfer\xc4\x83 fizic\xc4\x83, adic\xc4\x83 760\xc2\xa0torr = 101325\xc2\xa0Pa. \xc3\x8encep\xc3\xa2nd cu anul 1982 BIPM recomand\xc4\x83 drept presiune normal\xc4\x83 presiunea de 1\xc2\xa0bar = 100000\xc2\xa0Pa, \xc3\xaens\xc4\x83 aceast\xc4\x83 recomandare \xc3\xaenc\xc4\x83 nu s-a impus.\n_START_SECTION_\nPresiune static\xc4\x83\n_START_PARAGRAPH_\nPresiunea static\xc4\x83, notat\xc4\x83 de obicei p\xe2\x82\x9b\xe2\x82\x9c este presiunea interioar\xc4\x83 a unui fluid, m\xc4\x83surat\xc4\x83 cu un aparat care se mi\xc8\x99c\xc4\x83 cu aceea\xc8\x99i vitez\xc4\x83 ca \xc8\x99i fluidul. De exemplu, pe pere\xc8\x9bii unei conducte se exercit\xc4\x83 presiunea static\xc4\x83 a fluidului care curge prin ea.\n_START_SECTION_\nPresiune de stagnare\n_START_PARAGRAPH_\nPresiunea de stagnare este presiunea pe care ar exercita-o un fluid \xc3\xaen mi\xc8\x99care dac\xc4\x83 ar fi for\xc8\x9bat s\xc4\x83 se opreasc\xc4\x83. Dac\xc4\x83 un fluid se mi\xc8\x99c\xc4\x83 mai repede, presiunea sa de stagnare cre\xc8\x99te. Presiunea static\xc4\x83 \xc8\x99i presiunea de stagnare sunt legate de num\xc4\x83rul Mach al fluidului. A se vedea \xc8\x99i ecua\xc8\x9bia lui Bernoulli, care \xc3\xaens\xc4\x83 este valabil\xc4\x83 doar pentru fluide incompresibile._NEWLINE_Presiunea unui fluid \xc3\xaen mi\xc8\x99care poate fi m\xc4\x83surat\xc4\x83 cu un tub Pitot, conectat la un manometru.\n_START_SECTION_\nPresiune de explozie sau deflagra\xc8\x9bie\n_START_PARAGRAPH_\nPresiunile de explozie sau deflagra\xc8\x9bie sunt create prin aprinderea gazelor explozibile, a aerosolilor, a suspensiilor \xc3\xaen spa\xc8\x9bii \xc3\xaenchise sau deschise. Aceste presiuni se propag\xc4\x83 sub forma unei unde de \xc8\x99oc.'